MT Il-Ġurnal Uffiċjali ta’ l-Unjoni Ewropea C 128/19

Pubblikazzjoni ta' applikazzjoni skond l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni ta' indikazzjonijiet ġeografiċi u denominazzjonijiet ta' l-oriġini tal-prodotti agrikoli u l-oġġetti ta' l-ikel

(2007/C 128/08)

Din il-pubblikazzjoni tikkonferixxi d-dritt għal oġġezzjoni għall-applikazzjoni skond l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu l-Kummissjoni fi żmien sitt xhur mid-data ta' din il-pubblikazzjoni.

SINTEŻI

REGOLAMENT TAL-KUNSILL (KE) NRU 510/2006

“TINCA GOBBA DORATA DEL PIANALTO DI POIRINO”

Nru tal-KE.: IT/PDO/005/0357/03.08.2004

DPO ( X ) IĠP ( )

Din is-sinteżi tagħti l-elementi ewlenin ta' l-ispeċifikazzjoni tal-prodott b'għan informattiv biss.

1. Dipartiment responsabbli fl-Istat Membru:

Isem: Ministero delle Politiche agricole e forestali Indirizz: Via XX Settembre, 20 I-00187 Roma Tel.: (39) 06 481 99 68 Fax: (39) 06 42 01 31 26 Posta elettronika: qpa3@politicheagricole.it

2. Grupp:

Isem: Associazione produttori della tinca gobba dorata del pianalto di Poirino Indirizz: Via Cesare Rossi, 5 I-0046 Poirino (TO) Tel.: (39) 011 945 01 14 Fax: (39) 011 945 02 35 Posta elettronika: — Kompożizzjoni: Produtturi/proċessuri ( X ) oħrajn ( )

3. It-Tip tal-prodott:

Klassi 1.7: Ħut, molluski, krustaċej friski u prodotti magħmulin minnhom

4. Speċifikazzjoni:

(sinteżi tar-rekwiżiti permezz ta' l-Artikolu 4(2) tar-Regolament (KE) Nru 510/2006

4.1 Isem: “Tinca Gobba Dorata del Pianalto di Poirino”

4.2 Deskrizzjoni: Id-denominazzjoni “Tinca Gobba Dorata del Pianalto di Poirino”tiddistingwi t-tipi, fl-istat frisk, jiġifieri mhux ipproċessat, ta' l-ispeċi tat-tinka (Tinca tinca), imrobbija, imwielda u li kibru, fiż-żona ġeografika identifikata fil-paragrafu 4.3 li jmiss, u li għandhom dawn il-karatteristiċi morfoloġiċi:

Lewn u forma: isfar dehbi, dahar milwi u mħatteb

Ġilda: kulur qawwi, ileqq u jiddi fil-griż skur ħafna jew aħdar opali fuq id-dahar u isfar fid-deheb mal-ġnub, il-ħxuna tal-ġilda għandha tkun minima u ma taqbiżx il-1 mm, jistgħu jkunu aċċettati marki, leżjonijiet jew brix eventwali fil-ġilda sakemm jitmerrku jew jekk jirriżultaw mill-azzjoni tas-sajd jew mill-ħtif minn annimal ieħor

Muku tal-ġilda: trasparenti u jeħel sew mal-ġilda, jinħass biss meta jintmess

Għajn: tleqq, ħajja, tiddi, konvessa, kornea trasparenti u ħabba sewda, boċċa safra jew tagħti fl-oranġjo.

Garġi: ta' lewn aħmar qawwi jew roża, umdi, ġeneralment mingħajr muku, ħama, parassiti jew korpi barranin

Qxur: jeħlu mal-ġilda, ileqqu, ta' bosta kuluri jkanġu, dehbiena

Ġisem: riġidu u sod, kemmxejn elastiku, reżistenti għall-mess, mhux impaħpaħ jew artab,

Riħa: ħafifa, tfuħ bħall-ilma ħelu, mhux ħarra jew ħażina u qawwija ta' ħut, assolutament mhux ta' tajn jew ħaxix jew ta' sustanzi organiċi

Vixxri: ftit minfuħa, ileqqu u lixxi bi sfumaturi lewn il-madreperla, mhux midbiela jew mixruba ta' riħa mhux ħażina jew disgustanti u assolutament mhux ta' tajn jew ħaxix.

Peritonew: trasparenti, ileqq, ma jinxtammx u jeħel mal-laħam,

Muskolatura: elastika u soda, ta' lewn ġenerali abjad jagħti fir-roża u aħmar fil-muskoli tal-ġwienaħ, ma tinxtammx u ma għandhiex riħa ta' tajn jew ħaxix.

Fir-rigward tal-karatteristiċi organolettiċi, il-laħam tal-“Tinca Gobba Dorata del Pianalto di Poirino ”huwa tari, artab, pjuttost kompatt, bi ftit xaħam u għalhekk mingħajr togħma jew riħa ħażina bħat-tajn, il-ħama jew il-ħaxix; għandhom togħma ta' ħut ħafifa u delikata, mhux qawwija bħall-ħut tal-baħar.

4.3 Żona ġeografika: It-territorji tal-Komuni ta' Poirino (TO), Isolabella (TO), Cellarengo (AT), Pralormo (TO), Ceresole d'Alba (CN) jinsabu kollha kemm huma fiż-żona tal-produzzjoni. Jinsabu parzjalment fiż-żona ta' produzzjoni l-Komuni ta' Carmagnola, Villastellone, Santenna, Riva presso Chieri, Bandissero d'Alba, Montà d'Alba, Montaldo Roero, Monteu Roero, Pocapaglia, Sanfrè, S.Stefano Roero, Sommariva del Bosco, Sommaria Perno, u Dusino S. Michele, Valfenera, Bottigliera d'Asti, S.Paolo Solbrito, Villanova d'Asti.

4.4 Prova ta' l-oriġini: Kull fażi tal-proċess produttiv għandha tkun immonitorjata billi jiġi ddokumentat għal kull waħda mill-fażijiet, il-prodotti li jidħlu u dawk li joħorġu. B'dan il-mod, u permezz ta' tniżżil f'listi speċifiċi, ġestiti mill-organizzazzjoni ta' kontroll, tal-ħwat u tal-produtturi, kif ukoll iż-żamma ta' reġistri tal-produzzjoni u d-dikjarazzjoni tal-kwantitajiet prodotti, tiġi garantita t-traċċabilità tal-prodott. Il-persuni kollha, fiżiċi jew ġuridiċi, imniżżla fil-listi relatati, se jkunu suġġetti għall-kontroll mill-organizzazzjoni ta' kontroll, skond kif previst mill-ispeċifikazzjoni tal-produzzjoni u tal-pjan ta' kontroll relatat.

4.5 Metodu ta' produzzjoni: Il-ħut żgħir, li jitqiegħed fil-ħwat anki flimkien ma' riprodutturi u tinek ta' daqs intermedju, jitħallew jikbru sa ma jilħqu d-daqs mixtieq. It-Tinca Gobba del Pianalto di Poirino titrabba rigorożament fi ħwat għal speċi waħda. L-għadd ta' ħut li jitrabba jvarja skond id-daqs iddestinat għal-konsum, il-ħut żgħir iddestinat għar-ripopolament u r-riprodutturi. It-tinka titrabba kemm fi ħwat tat-tafal eżistenti kif ukoll f'baċiri tat-tafal ġodda sakemm iffurmati fil-limiti taż-żona tal-produzzjoni. Il-provvista ta' l-ilma tista' ssir:

minn ilma meteoriku

minn ilma tal-wiċċ

minn ilma fond ġeneralment mill-ilma tal-pjan.

Minbarra l-ħwat magħmula mit-tafal diġà użati, se jkun possibbli li jintużaw vaski ġodda tat-tafal, sabiex ma jiġux alterati l-karatteristiċi kromatiċi tat-tinca gobba dorata, mhux se jkunu aċċettati ħwat b'impermeabilizzazzjoni artifiċjali totali jew magħmula minn materjal differenti mit-tafal tal-Pianalto. Bil-għan li jiġi evitat tip ta' tniġġis minħabba metodi tat-tkabbir ta' l-uċuħ tal-madwar, għandha tinżera' strixxa bil-ħaxix mal-perimetru tal-ħwat ta' wisa' minima ta' 5 metri; mhux permess l-użu ta' sustanzi li joqtlu l-ħaxix fl-istrixxa ta' protezzjoni msemmija. Biex tinkiseb id-disponibbiltà ta' ħut żgħir, is-selezzjoni u t-taħlit ta' riprodutturi huma permessi. Kemm ir-riproduzzjoni naturali kif ukoll dik artifiċjali huma permessi. L-ikel matul it-trobbija se jingħata permezz ta' prattiki naturali ta' fertilizzazzjoni tal-baċiri biex jinkiseb żooplankton għall-ftim u t-tkabbir tal-ħut żgħir. Wara dan, matul il-fażi tat-tismin, jista' jsir użu minn sistemi ta' integrazzjoni alimentari, ippreparati b'ikel mhux idderivat minn għalf bil-laħam jew minn organiżmi ġenetikament modifikati, li fihom, il-kontenut ta' proteini, maqsum kif xieraq bejn proteini minn oriġini veġetali u mill-annimali, ma jaqbiżx 45 % tal-piż. Kull min hu biħsiebu jipproduċi d-Denominazzjoni Protetta ta' l-Oriġini “Tinca Gobba Dorata del Pianalto di Poirino”għandu rigorożament iżomm ma' dak li hemm imniżżel fl-ispeċifikazzjoni ddepożitata ma' l-UE. L-operazzjonijiet ta' pproċessar għandhom isiru fiż-żona indikata fil-punt 4.3 sabiex tkun garantita t-traċċabbiltà u l-kontroll tal-prodott u essenzjalment billi jitqiesu d-delikatezza tal-ħut u l-fatt li l-prodotti tal-ħut faċilment jiħżienu, bil-għan li tiġi evitata l-kontaminazzjoni u ggarantita l-konservazzjoni tal-karatteristiċi organolettiċi u kwalitattivi.

4.6 Rabta: It-“Tinca Gobba Dorata del Pianalto di Poirino”, bil-maqlub tat-tipi ta' tinka ta' żoni ġeografiċi ta' distribuzzjoni oħrajn, ma għandhiex togħma ta' “tajn ”jew “ħaxix ”meta tintiegħem u tinxtamm u l-laħam huwa tari. Din il-karatteristika hija direttament iddeterminata mit-tip ta' ġestjoni tal-ħwat li minn dejjem topera fil-Pianalto ta' Poirino. Fil-fatt, dawn il-ħwat jintgħarfu minn ambjenti simili għax il-qiegħ tal-ħama tagħhom ma jilħaqx jifforma b'kontinwità u l-ilma fihom għandu kundizzjonijiet estremament varjabbli għall-biċċa l-kbira ta' l-istaġun tal-produzzjoni, b'hekk ma jħallix li jissawru l-kundizzjonijiet favorevoli għad-distorsjoni mill-algi.

Dan jispjega għala fil-ħwat tal-Pianalto ta' Poirino, użati għat-trobbija tat-tinka, huwa diffiċli li jiżviluppaw popolazzjonijiet stabbli u konsistenti ta' Ċjanofiċej u b'hekk dan iwassal biex il-laħam tal-ħut ma jkollux dik ir-riħa li mhux ta' b'xejn il-Franċiżi jsejħulha “limon”, appuntu ta' tajn.

Il-Pianalto ta' Poirino jinsab maqtugħ mill-ilmijiet tal-wiċċ li jinżlu mill-katina Alpina u l-ilma tal-pjan jinsab taħt is-saff ta' l-ilma tax-xita, minħabba l-ftit xita jew borra li tagħmel f'din iż-żona (700 mm fis-sena) u d-daqs ċkejken tal-baċir fejn jinġabar l-ilma, dan jinżel malajr għall-wied. L-istruttura taflija u mmewwġa partikolari ta' l-Altopiano ta' Poirino hija naturalment adatta għall-ġabra ta' ilmijiet tal-wiċċ; l-abitanti mmodifikaw it-territorju billi bnew ilqugħ sabiex jipprovdu l-ilma għal skopijiet ta' tisqija, li ġew adattati bi sħiħ għat-trobbija tat-tinek ukoll. Il-pajsaġġ rurali kien u għadu kkaratterizzat minn għadd kbir ta' ħwat żgħar u kbar li sikwit tħaffru fil-viċinanzi ta' djar u rħula. F'dawn il-vaski minn dejjem huma mrobbija t-tinek, kemm bħala sors addizzjonali ta' proteini kif ukoll bħala prodott għall-kummerċ. Fl-imgħoddi, il-vaski kienu jintużaw kontemporanjament bħala barriera għat-tafal, biex jixorbu l-bhejjem minnhom, għat-tisqija u użu ieħor, l-ilma kien jistaġna tul is-sena kollha u, minkejja li kien suġġett għal tagħbija organika, varjazzjonijiet qawwijin tal-livell, tal-kontenut ta' ossiġenu u tat-temperatura, kien jagħmilha madankollu possibbli li t-tinka tgħix, ħuta li tadatta ruħha aħjar għal dawn il-kundizzjonijiet estremi. Il-biċċa l-kbira tal-ħwat huma mxerrda mat-territorju tal-komun ta' Poirino, iżda ħafna iktar, total ta' 400 vaska, jinsabu fuq il-Pianalto kollu u jagħtu bixra tassew karatteristika lill-pajsaġġ. It-tinek li ġejjin mit-trobbija fil-ħwat fil-Pianalto ta' Poirino ma għandhomx togħma ta' tajn ftit jew wisq qawwi li normalment għandu l-laħam tat-tinek ta' l-għelieqi tar-ross jew dawk li jinqabdu mix-xmajjar jew lagi li jinsabu f'artijiet anqas mogħnija minn dawk tal-Pianalto. Dawn il-fatturi pedoklimatiċi partikolari flimkien ma' l-intervent tal-bniedem matul is-sekli fil-proċess produttiv definittiv jikkontribwixxu biex lit-Tinca Gobba Dorata del Pianalto di Poirino jagħtuha karatteristiċi speċjali li jagħmlu din il-produzzjoni unika fix-xorta tagħha. Il-konsum ta' dan il-prodott tipiku eċċellenti jsir ġeneralment fuq il-post minn lukandi jew trattoriji li jassorbixxu kważi l-produzzjoni kollha.

Il-konnessjoni bejn il-fenomeni ġeoloġiċi, li kkaratterizzaw it-tiswira ta' l-Altopiano ta' Poirino u l-feġġ ta' speċijiet tal-ħut, li seħħew kontemporanjment, jippermettu li t-Tinca tinca titqies bħala speċi awtoktona diġà mifruxa jew li qed tinfirex mill-perjodu Plejstoċenu medju-inferjuri ta' l-era Neożojka. Il-preżenza tat-Tinca gobba dorata nel Pianalto di Poirino, bħala ħuta mrobbija u ta' valur alimentari u ekonomiku apprezzat, hija kkonfermata minn dokumenti li jmorru lura għas-seklu Tlettax; saħansitra fost il-ħafna taxxi li kienet iġġarrab il-popolazzjoni rurali ta' Ceresole d'Alba, waħda kienet timponi l-kunsinna ta' kwantitajiet varjabbli ta' tinek. Fi żminijiet relattivament reċenti, it-tagħrif huwa aktar preċiż: pereżempju fil-ġabra “Studi geografici su Torino e il Piemonte”— aa. vv. ed. Ciappichelli 1954 — wieħed mill-awturi, Natale Veronesi, iddedika kapitolu lit-Tinca bl-isem: “Le peschiere del Pianalto di Poirino e la loro utilizzazione ittica”. Fost il-ħafna kurżitajiet deskritti, Veronesi jitkellem dwar sajjieda professjonisti mdorrijin imexxu l-ħwat ta' ħaddieħor b'kuntratti ta' xogħol bi sħab u kiri; billi fl-Altopiano ma hemmx xmajjar ta' daqs sinifikanti għall-produzzjoni tal-ħut, din l-attività kienet iġġustifikata mill-qligħ mit-tinek biss. Barra minn dan, jekk jiġu kkonsultati il-“Consegne del sale”ta' Poirino, jidher ċar li, diġà mill-1775, ħames familji ta' sajjieda kienu evidentement jagħmlu qligħ mit-trobbija u mill-bejgħ tat-tinek. L-attività tas-sajd professjonali, jiġifieri t-trobbija tat-tinek, baqgħet għaddejja matul is-sekli iżda dan l-aħħar biss, lejn il-bidu tat-Tmeninijiet, għebet għal kollox bħala attività full-time u baqgħet biss preżenti bħala attività anċillari għal dik agrikola. Bil-għan li tkun garantita t-traċċabilità tal-prodott, l-organu ta' spezzjoni se jżomm lista ta' produtturi, għadajjar tat-trobbija u ta' l-impjanti ta' l-ipproċessar.

4.7 Organu ta' spezzjoni:

Isem: CERTIQUALITY Indirizz: via Gaetano Giardino, 4 I-20123 Milano Tel.: (39) 02 80 69 171 Fax: (39) 02 86 46 52 95 Posta elettronika: certiquality@certiquality.it

4.8 Tikkettar: Il-prodott għandu jitqiegħed fis-suq f'kontenituri u boroż monoużu bi:

il-kliem “Tinca Gobba Dorata del Pianalto di Poirino”

id-disinn tat-Tinka mara b'rasha mdawra lejn ix-xellug.

il-kliem: “Denominazzjoni Protetta ta' l-Oriġini — D.P.O.”.

It-tikkettar jipprevedi wkoll il-kliem li jiddistingwu l-produttur u/jew l-azjenda li tipproduċi l-prodott, li d-daqs tiegħu ma jistax ikun akbar minn nofs id-daqs tal-kliem elenkati hawn fuq. Fuq it-tikketti għandu jkun hemm il-logo grafiku u l-kliem li l-karatteristiċi tagħhom huma deskritti fid-dettall fl-ispeċifikazzjoni.

Il-prodotti li għall-preparazzjoni tagħhom tintuża d-D.P.O, anki wara il-proċess ta' pproċessar u ta' trattament, jistgħu jitqiegħdu għall-konsum f'pakketti b'referenza għad-denominazzjoni msemmija mingħajr ma jitwaħħal il-logo Komunitarju bil-kundizzjoni li:

il-prodott bid-denominazzjoni protetta, iċċertifikat bħala tali, jikkostitwixxi l-komponent esklussiv tal-kategorija tal-merkanzija

l-utenti tal-prodotti bid-denominazzjoni protetta huma awtorizzati minn dawk fil-pussess tad-dritt tal-proprjetà intellettwali mogħti mir-reġistrazzjoni tad-D.P.O. li jiltaqgħu f'konsorzju inkarigat għall-ħarsien mill-Ministero delle politiche agricole alimentari e forestali. Dan l-istess konsorzju inkarigat għandu jniżżilhom ukoll f'reġistri speċifiċi u se jissorvelja fuq l-użu korrett tad-denominazzjoni protetta. Fin-nuqqas ta' konsorzju għall-ħarsien inkarigat, il-qadi tad-dmirijiet imsemmijin hawn fuq se jsir mill-Ministero delle politiche agricole alimentari e forestali, billi huwa l-awtorità nazzjonali inkarigata mill-implimentazzjoni tar-Regolament KE 510/2006.

(1) ĠU L 93 ta'31.3.2006, p. 12.